חיים דותן

חיים צבי דותן (נולד ב-1954) הוא אדריכל ומשורר ישראלי.

ביוגרפיה
דותן נולד בשכונת מקור ברוך בירושלים בשנת 1954. אביו, חנינא דטינא, עלה לארץ ישראל מאוקראינה ואמו ניצחיה סיידוף נולדה בשאנגחאי אליה נמלטה משפחתה מבוכרה ב-1917. למד בבית הספר התיכון ליד האוניברסיטה העברית בירושלים. לאחר שירות צבאי נסע לניו יורק שם היה רקדן ג'אז. לאחר שנה פרש מריקוד ועבד כפועל בניין ובמקביל החל ללמוד אדריכלות באוניברסיטת דרום קליפורניה בלוס אנג'לס. השלים לימודי תואר B.Arch באדריכלות ו-M.Arch באדריכלות ועיצוב אורבני. לאחר קריירה ביפן ובארצות הברית, כולל משרד עצמאי לאדריכלות במנהטן, ייסד בשנת 1990 בתל אביב את משרד חיים דותן אדריכלים בע"מ ובשנת 2010 נוסד סניף בשאנגחאי שבסין. המשרד מתמקד במחקר ופיתוח, בבניה ובחשיבה ארכיטקטונית ומתכנן פרויקטים שונים ברחבי העולם.

אדריכלות 
בשנות ה-90 תכנן פרויקטים רבים באשדוד, כחלק מתנופת הבנייה שהתרחשה בעיר באותן שנים, ואף זכה בעקבות זאת לכך שכתב העת "אדריכלות ישראלית" הקדיש גיליון שלם ליצירתו. בתום אותו עשור החל לשנות את אופי הבניינים שתכנן, המתבססים על הרמוניה עם הטבע והסביבה. המבנים שתכנן היו לייחודיים בנוף הבנייה הישראלי וחלוציים בחשיבה התכנונית ובשיטות הבניה החדשניות. על העבודות הבולטות שתכנן נמנות היכל התרבות באשדוד, קמפוס ובנייני המכללה האקדמית להנדסה סמי שמעון בבאר שבע (עם שבח אדריכלים), בית הספר האמריקאי הבינלאומי באבן יהודה (עם פלסנר אדריכלים), בנין אלון לטכנולוגיות עילית באוניברסיטת בן-גוריון בנגב בבאר שבע, מכון עזריאלי להעצמה חינוכית בבאר שבע ובנין סגו בפקולטה לארכיטקטורה ובינוי ערים בטכניון (עם אדריכל שמעון פילצר). עבודותיו פורסמו באירופה, באסיה, בסין ובישראל.

בשנת 2008 זכה במכרז משרד החוץ כקבלן הראשי ואדריכל הביתן הישראלי בתערוכה העולמית אקספו 2010 בשנגחאי, סין.
ממוזער|250x250 פיקסלים|גשר הזכוכית בג'אנגג'יאג'יה בתכנונו של דותן, 2016
ב-2016 נחנך בתכנונו גשר הזכוכית הראשון הארוך והגבוה בעולם בג'אנגג'יאג'יה שבמחוז חונאן ברפובליקה העממית של סין. גשר הזכוכית הפך לאייקון סיני ולסמל בעולם כולו. בעקבות הקמת הגשר הוענקה לדותן בשנת 2017 אזרחות כבוד של העיר ג'אנגג'יאג'יה, בגין תרומתו לפיתוח הכלכלי והחברתי של העיר. הגשר עצמו זכה בפרס הסיני ל"פרויקט בניה איכותי לאומי" לשנת 2017.

 פרסים והישגים 
בשנת 1990 זכה יחד עם אדריכל פילצר בתחרות לתכנון קמפוס ובניני הפקולטה לארכיטקטורה ובינוי ערים בטכניון שבחיפה. בהמשך לזכייה הוקם בנין עבור הפקולטה לארכיטקטורה ובינוי ערים בטכניון. כמו כן זכה בפרס למצוינות בבניה מטעם איגוד הקבלנים והבונים בישראל. בשנת 1998 זכה בפרס לרגל מלאות יובל למדינת ישראל על התרומה המקצועית בתחום האדריכלות מטעם לשכת המהנדסים, האדריכלים והאקדמאים בישראל, הטכניון, בצלאל ואוניברסיטת תל אביב. זכה דותן באות הכבוד על חידוש השפה האדריכלית לשנת 2006 מטעם מרכז הבנייה הישראלי.

בשנת 2010 זכה בפרס יקיר עמותת האדריכלים בישראל. בשנת 2011 נבחר לאדריכל השנה לרגל יום העצמאות של מדינת ישראל מטעם העיתון כלכליסט. בשנת 2017 הוענק לדותן תואר דוקטור לשם כבוד לספרות על ידי ארגון משוררים האקדמיה לאמנויות ותרבות בארצות הברית. התואר הוענק לו במהלך הכנס העולמי ה-37 של משוררים שהתקיים באוגוסט 2017 באולן בטור שבמונגוליה. באותה שנה הוענקו לו פרס כבוד לספרות מטעם איגוד הסופרים המונגולים עבור תרומתו להפצה והגנה על השירה וכן תעודת הוקרה מאת אגודת הסופרים העברים במדינת ישראל, הקרן למורשת מיכל ונחמה פוחצ'בסקי (ע"ר) על פועלו בתחומי היצירה החזותית והחדשנות.

בדצמבר 2018 זכה גשר הזכוכית ב-IAI DESIGN AWARD בפרס מיוחד מצוות השופטים מטעם (APDF (Asia Pacific Designers Federation. לקראת סוף שנת אותה שנה זכה גשר הזכוכית להכלל ב-Guinness World Record (מהדורת 2019) בקטגוריה Science & Technology כגשר הולכי הרגל הגבוה ביותר. גובהו של הגשר הוא כ-260 מטרים מתחתית הקניון. עוד באותה השנה בכנס שנערך על ידי IBC במרילנד שבארצות הברית הוענק לצוות שהיה מעורב ביזום עיצוב תכנון והקמת גשר הזכוכית פרס מטעם ENGINEERS SOCIETY OF WESTERN PENNSYLVANIA ע"ש ARTHUR G.HAYDEN. שנה לאחר מכן זכה בפרס גינס (Guinness) על תכנון גשר הזכוכית, הפרס ניתן במסגרת "מדע וטכנולוגיה" עבור היותו גשר הולכי הרגל הגבוה ביותר (853 רגל) מעל פני הקרקע.

אקדמיה
דותן מכהן כפרופסור ב-Shanghai Institute of Visual Arts ,FUDAN University וב-Master ב-DeTao Masters Academy בשנחאי וכפרופסור יועץ ב-East China Normal University בשנגחאי. בעבר היה מרצה בבית הספר לאדריכלות באוניברסיטת תל אביב ובבצלאל בירושלים. הוא גם משמש כשופט בתחרויות אדריכלות ועיצוב רבות בישראל ובעולם.

פרויקטים נבחרים
 בנייני מגורים, אשדוד, שנות ה-90
 איסכור-שרותי פלדות בע"מ, קריית גת, 1994
 קמפוס המכללה האקדמית להנדסה סמי שמעון (עם אדריכל גרשון שבח), באר שבע, 2017-1996 
 בית גבר, רחוב הברזל 3, תל אביב, 1998
 קולנוע IMAX (עם זיידלר-רוברטס אדריכלים, קנדה), אילת, 2004, נהרס
 בנין אלון לטכנולוגיה עלית, אוניברסיטת בן-גוריון בנגב, 2006
 בית הספר האמריקאי הבין-לאומי באבן יהודה (עם פלסנר אדריכלים), אבן יהודה, 2007 
 מכון להעצמה חינוכית, באר שבע, 2007
 מגדל אנרגיה סולרי, סמר, 2009
 הביתן הישראלי בתערוכה העולמית אקספו 2010, שנגחאי, סין, 2010
 המשכן לאמנויות הבמה (עם אדריכל אבי ארבל), אשדוד, 2011 
 גשר הזכוכית בג'אנגג'יאג'יה, סין, 2016
 מלון 65, שדרות רוטשילד 65, תל אביב, 2016

שירה
חיים דותן פרסם חמישה ספרי שירה. בראיון שערך איתו מיכאל יעקובסון שהתפרסם באתר xnet בעקבות פרסום ספרו "לאחר הגשם" שבמסגרתו הילל את הטבע ואת גדולתו, אמר דותן "רציתי להעביר כאן בשורה לדור הצעיר, שיש לשמר את הטבע כמקור החיים שלנו". הספר הודפס בארבע שפות – עברית, אנגלית, סינית והונגרית. ב-2024 פרסם דותן את ספר השירה "אוצֵר את הזמן".

דותן הוא חבר באגודת הסופרים העבריים במדינת ישראל.

ספרים
חיים דותן: אוצֵר את הזמן, הוצאת עיתון 77, 2024
חיים דותן:  RAIN DROPS / ESOCSEPPEK selcted poems, הודפס בבודפשט הונגריה 2018
חיים דותן:  ECHO IN THE DESERT A MANIFESTO ,AFTER THE RAIN – LAKE POETRY  כחטיבה אחת בכריכה קשה, DETAO MASTERS ACADEMY בשנגחאי, 2014
חיים דותן: הד במדבר, מניפסטו, הוצאה EAST CHINA NORMAL UNIVERSITY בשנגחאי, 2011
חיים דותן: לאחר הגשם, שירים, הוצאה EAST CHINA NORMAL UNIVERSITY בשנגחאי, 2011
חיים דותן: ECHO IN THE DESERT A MANIFESTO, ארצות הברית 2010
Detina: ECHO IN THE DESERT,2008

ראו גם
 הביתן הישראלי באקספו 2010

קישורים חיצוניים

 עיתונות 









 מיכאל יעקובסון: סיבוב במשכן לאמנויות הבמה באשדוד, באתר 'חלון אחורי', 9 במאי 2020


 סרטונים 



 הערות שוליים 

קטגוריה:בוגרי התיכון ליד האוניברסיטה
קטגוריה:בוגרי אוניברסיטת דרום קליפורניה
קטגוריה:אדריכלים ישראלים
קטגוריה:סגל אוניברסיטאות ומכללות
קטגוריה:ישראלים שנולדו ב-1954